Instagram sit voet neer oor gewigsverlies advertensiesJameela Jamil (Foto: Instagram) Instagram het pas aangekondig dat plasings wat gewigsverlies-produkte en kosmetiese prosedures adverteer, van nou af beperk sal word. Sekere plasings sal weggesteek word vir kinders jonger as 18, terwyl ander heeltemal van Instagram en Facebook af verwyder sal word. Dít kom na aktrise en liggaamspositiwiteitsaktivis Jameela Jamil druk op die sosialemediaplatform begin plaas het met die stigting van die I Weigh-beweging. “I Weigh gaan oor radikale inklusiwiteit, sodat niemand alleen voel nie,” lui hul profielbeskrywing op Instagram. Dié platform plaas gereeld boodskappe van inklusiwiteit oor verskeie onderwerpe, onder andere gewig, ras, seksualiteit en voorkoms. Jamil, wat self vroeër in haar lewe aan ŉ eetstoornis gely het, was ook op haar eie profiel al baie uitgesproke oor bekendes wat “dieet‑ en detoksprodukte” op Instagram adverteer. “Moenie verdagte poeiers oor die internet koop nie. Dit gaan jou nie maer maak nie. Dit gaan eerder veroorsaak dat jy jou broek vuil maak. Dit is al. Sê net nee,” skryf sy in een plasing. Sy het veral druk geplaas op bekendes soos Kylie Jenner, Khloé Kardashian en Kim Kardashian West wat daarvoor bekend is om dié produkte te adverteer. Khloé Kardashian (Foto: Instagram) Instagram het gesê die nuwe beleid is ŉ direkte reaksie op beïnvloeders en bekendes wat dieet-tee, aanvullings en sekere kosmetiese prosedures op die platform adverteer. Hulle het gesê beïnvloeders het oor die jare meer gereeld gewigsverliesprodukte of-dienste aan ŉ jong, vatbare gehoor begin adverteer. “Ons wil hê Instagram moet ŉ positiewe plek wees vir almal wat dit gebruik en hierdie beleid is deel van ons voortdurende poging om die druk wat mense van sosiale media af voel, te verlig,” het Instagram se beleidsbestuurder, Emma Collins, in ŉ verklaring gesê. Plasings wat mense “aanmoedig om te koop of ŉ prys insluit” sal volgens ouderdom beperk word, terwyl plasings wat “wonderbaarlike beloftes oor sekere diëte of gewigsverliesprodukte” en wat ŉ afslagkode bied indien iemand dit wil koop, heeltemal verwyder sal word volgens die nuwe beleid. Instagram het ook nuwe maniere bekendgestel oor hoe om plasings wat nie aan die nuwe beleid voldoen nie, te rapporteer. Gebruikers kan nou dié plasings rapporteer, wat dan deur ŉ span hersien sal word om vas te stel of die nuwe reëls oortree word. https://www.instagram.com/p/Bl4G0hbgC78/